polyglot-tagger/wikipedia-language-snippets-filtered huggingface dataset:
སྤྱི་ལོ་༡༩༠༨ལོའི་ཟླ་༢པར། ཧི་ཐི་ལེ་ཡང་བསྐྱར་ཝི་ཨེན་ནཱ་རུ་ལོག་སླེབས་པ་དང་། དེ་དུས་ཀྱི་ཝི་ཨེན་ནཱ་ནི་ཧ་པུ་སི་བྷེར་གྷེའི་རྒྱལ་རབས་མ་སྣུབས་མཚམས་ཀྱི་འོད་ཟེར་ལྡོག་འཕྲོའི་འོག་གི་རྒྱལ་ས་ཞིག་རེད། ཡིན་ནའང་། དབུལ་པོའི་ཁང་ཆུང་དང་གོས་ཧྲུལ་གྱོན་ཅིང་འཚོ་བཅུད་ཀྱང་མ་འདང་བའི་དབུལ་པོ་ཡང་ཡོད། སྐབས་དེ་དུས། ཧི་ཐི་ལེ་ནི་འགག་སྒྲུབ་སྙིང་སྟོབས་དང་གླེང་སློང་སྙིང་སྟོབས་ཀྱིས་ཁེངས་ཤིང་། ཁོས་རྟག་ཏུ་མི་བདེན་པའི་གནས་ཚུལ་དང་ཕྱུག་ཚང་སྲས་པོའི་ཚུལ་མིན་རྒྱུ་ནོར་སྐོར་ལ་ལབ་རྡུང་དང་ཀི་འབོད་རྒྱག་གི་ཡོད་རེད།
ཨ་ཏོ་ཧྥུ་ལོ་གསུམ་གྱི་སྐབས་སུ། ཁོ་ཚོའི་ནང་མི་ཚང་མ་འཇར་མན་མངའ་ཁོངས་ཀྱི་པ་ཧྥ་རི་ཡ་རུ་གནས་སྤོས་པ་རེད། རྒྱུ་མཚན་ནི་ཁོའི་ཨ་ཕ་པ་ཧྥ་རི་ཡ་རུ་ཨོ་སི་ཐི་རི་ཡའི་འགག་སྒོ་ཞིག་དོ་དམ་བྱེད་ལ་བཏང་པ་རེད། ས་ཆ་འདི་རུ་ཧི་ཐི་ལེར། པ་ཧྥ་རི་ཡའི་སྐད་ཤེས་པ་དང་། རང་ཉིད་དང་འཇར་མན་བར་གྱི་འབྲེལ་ཐག་གཅིག་ཀྱང་དེ་ནས་བསྐྱེད་པ་རེད།
སྤྱི་ལོ་༡༨༩༥ལོར། ཧི་ཐི་ལེ་རང་ལོ་དྲུག་ཟིན་པ་དང་། ཨ་ཕ་ཨ་རོ་ཡི་སི་ལིང་ཚི་རུ་ལས་བགོས་བྱས་པས། ནང་མི་ཚང་མ་ཡང་བསྐྱར་ཨོ་སི་ཐི་རི་ཡ་རུ་སྤོས། ཧི་ཐི་ལེ་ཡང་ཁོ་རང་ཨ་ཕ་ཡི་སྡུག་ཡུས་ཀྱི་ངར་སྐད་གྲག་ས་ཞིག་ཏུ་ཆགས་པ་རེད།
༡༩༡༣ལོའི་ཟླ་༥པར། འཇར་མན་མི་རིགས་ལ་ལ་རྒྱ་དང་དུངས་ཞེན་མངའ་བའི་ཧི་ཐི་ལེ་ཝི་ཨེན་ནཱ་ནས་ཁ་གྱས་ཏེ། མུ་ནི་ཁི་རུ་རང་ཉིད་ཀྱི་ཕུགས་འདུན་མངོན་འགྱུར་བྱ་ལ་སོང་བ་རེད། རི་མོ་ནི་སྔར་བཞིན་ཁོ་རང་གི་འཚོ་རྟེན་ཡིན་པ་དང་། དུས་མཚམས་དེའི་སྒང་ལ། ཁོས་དཔེ་མཛོད་ཁང་ནས་ཆབ་སྲིད་སྐོར་གྱི་དེབ་མང་པོ་ཞིག་ཉོས་ཏེ། བློ་རྩེ་གཅིག་སྒྲིམ་གྱིས་ལྟ་ཀློག་བྱེད། མ་ཟད་རྐང་བཙུགས་ནས་མ་ཁེ་སིའི་རིང་ལུགས་ལ་ཡང་ཉམས་ཞིབ་བྱེད་པ་རེད།
ཡུམ་གྲོང་རྗེས། ཧི་ཐི་ལེར་འཚོ་རྟེན་ཙམ་གྱི་ཐད་ལའང་དཀའ་ངལ་སླེབས་པ་མ་ཟད། ཁོ་རང་ཡོངས་སུ་སྒེར་ཚུགས་ཡིན་ནའང་། གཅིག་ནས་ཆེད་ལས་ག་གེ་མོ་ལ་བྱང་ཆ་མེད་པ་དང་། གཉིས་ནས་ལུས་པོའི་ངལ་རྩོལ་ལ་མཐའ་གཅིག་ཏུ་ཡི་རང་མེད། དེ་འདྲ་ཡིན་ནའང་། ཁོ་རང་བློ་ཐག་རྦེད་ཆོད་ཀྱིས་གཉེན་ཉེ་དང་ཁ་བྲལ་ནས། གལ་སྲིད་བྱ་གཞག་ཅིག་སྒྲུབ་མ་ཐུབ་ན། ནམ་ཞར་ལོག་རྒྱུ་མིན་པའི་སེམས་ཐག་བཅད་པ་རེད།
ཧི་ཐི་ལེའི་གོང་རིམ་གྱིས་ཁོ་པའི་འཇོན་ནུས་ལའང་སྣང་འཇོག་ཆེན་པོ་བྱ་གི་ཡོད་པས། དེ་ནས་ལས་འགན་ཞིག་ཀྱང་ཁོ་ལ་སྤྲད་པ་རེད། སྤྱི་ལོ་༡༩༡༩ལོའི་ཟླ་༧པའི་ནང། ཧི་ཐི་ལེ་གཞན་པའི་ཉམས་ཞིབ་པ་འགའ་དང་མཉམ་དུ་ལེ་ཁྲི་ཧྥེལ་ལྡེའི་སྐྱབས་བཅོལ་ཁང་ཞིག་ཏུ་དེ་སྔོན་དམག་ཆེན་དང་པོའི་བཟུང་དམག་ཀྱི་ཁྲོད་དུ་རྒྱུགས་པའི་སི་ཕར་ཐ་ཁུ་སིའི་བསམ་བློའི་གཏད་ཕྱོགས་སྐོར་གྱི་གནས་ཚུལ་ཁ་གསལ་བཟོ་ལ་ཕྱིན་པ་རེད།
ཐུགས་རྗེ་ཆེན་པོ་འཁོར་བ་དབྱིངས་སྒྲོལ། དྲག་པོ་ཡེ་ཤེས་རང་གསལ་དང་ཚེ་སྒྲུབ། བླ་མ་སྐུ་གསུམ་མའི་ཁྲིད་རྒྱུན་རྣམས་བར་མ་ཆད་པར་བཞུགས་ཤིང་བདག་གིས་ཀྱང་ཐོས་སོ།། ཀོང་སྤྲུལ་གཏེར་སྟོན་བརྒྱ་རྩའི་རྣམ་ཐར་ལས་དྲངས།
ཕྱིན་ཆད་རིང་བོ་མ་པོན་པར་རྒྱལ་པོ་སྙུང་ནད་ལས་གྲོལ་ནས་ཡུལ་ཁམས་སུ་བཀྲ་ཤིས་དགེ་ལྟས་མང་པོ་བྱུང་བར་གྱུར་རོ། །སློབ་དཔོན་ཆེན་པོ་པདྨ་འབྱུང་གནས་ཀྱིས་མཛད་པའི་མནོལ་བསང་ལྷ་ཆབ་སྔོན་མོ་ཞེས་བྱ་བ་རྫོགས་སོ། ། ། །
ད་ལྟ་དབུ་རྩེ་དམར་པོ་ཉམས་གསོ་ཞུ་ཐུབ་མེད་ཀྱང་། འདུ་ཁང་མཐིལ་ཉམས་གསོ་ཞུས་པའི་ནང་སྔོན་གྱི་རྒྱལ་བ་བྱམས་པའི་སྐུ་གཟུགས་རང་འཇགས་ལ་དབུ་གསར་བཞེངས་གནང་བ་དང་། མགོན་ཁང་སྔོན་གྱི་དེ་རང་། རྗེ་ཡབ་སྲས་གསུམ་གྱི་སྐུ་ཚབ་མི་ཚད་མ་སོགས་གསར་བཞེངས་གནང་བ་མཇལ་རྒྱུ་ཡོད།
ཡང་དགོན་དེའི་རྒྱབ་རིར་ཀརྨ་དུས་གསུམ་མཁྱེན་པའི་སྒྲུབ་ཕུག་དང་། སྙེ་མོ་གཞུའི་ནང་དགོན་དེའི་དགོན་ལག་ཀུན་རྭ་ཞེས་པ་དང་། ཡང་རབ་རྒྱས་གླིང་ཞེས་དགེ་ལུགས་པའི་དགོན་ཞིག རྟའུ་དགོན་ཞེས་བཀའ་བརྒྱུད་པའི་དགོན་ཞིག ཁ་ཆེ་པཎ་ཆེན་དང་། མཁན་ཆེན་བྱང་ཆུབ་དཔལ། ཚད་མེད་བསོད་ནམས་བཟང་པོ་སོགས་བཞུགས་མྱོང་བའི་དགེ་འདུན་སྒང་ཞེས་པའི་དགོན་སོགས་མཇལ་རྒྱུ་ཡོད།
རྩ་བ་གསུམ་ལ་གུས་པས་ཕྱག་འཚལ་ལོ༔ གཉིས་བཅོམ་གཉིས་ལྡན་གཉིས་འདས་གཉིས་དཔལ་མཆོག༔ མ་ལུས་འདུས་ཤིང་ཡང་དག་ཟོལ་མེད་པ༔ བཅོམ་ལྡན་བདེ་གཤེགས་དྲུག་པ་ཀུན་བཟང་ལ༔ གུས་གདུང་དད་པའི་སྒོ་ནས་ཕྱག་འཚལ་ལོ༔
རྒྱ་གར་སྐད་དུ༔ མནྟྲ་སྱ་པ་ཐ་ཀྲ་མ་ནཱ་མ༔ བོད་སྐད་དུ༔ གསང་སྔགས་ལམ་གྱི་རིམ་པ་ཞེས་བྱ་བ༔
མཁན་ཆེན་ཞི་བ་འཚོ་དང་། སློབ་དཔོན་རིན་པོ་ཆེ་གཉིས་ཀྱིས་ས་ཆོག་མཛད་དེ་ཨོ་ཏཱནྡ་པཱུ་རིའི་གཙུག་ལག་ཁང་དཔེ་བླངས་ནས་རབ་གླིང་བཅུ་གཉིས། ཉི་ཟླ་ཟུང་གཅིག་མཐའ་ལྕགས་རིས་བསྐོར་བ་མཛད་དེ་རྣམ་པ་གཉིས་ཀྱིས་རབ་གནས་ཀྱང་མཛད། ཐམས་ཅད་ཡོད་སྨྲའི་སྡེ་པའི་དགེ་སློང་བཅུ་གཉིས་སྤྱན་དྲངས་ཏེ་བོད་ལ་རབ་བྱུང་བཏུབ་མི་བཏུབ་སད་པའི་ཕྱིར་ཡེ་ཤེས་དབང་པོ་ལ་སོགས་པ་མི་བདུན་རབ་ཏུ་བྱུང་། བདུན་པོ་དེ་ལ་སད་མི་མི་བདུན་ཞེས་གྲགས་སོ། །
གོང་མ་ཁྲི་སྲོང་ལྡེ་བཙན་གྱིས་གངས་རིའི་ཁྲོད་འདིར་མཁན་ཆེན་ཞི་བ་འཚོའི་མཁན་རྒྱུད་ཐམས་ཅད་ཡོད་པར་སྨྲ་བའི་ལུགས་འདི་དར་ཞིང་རྒྱས་ལ་ཡུན་རིང་དུ་གནས་པའི་རྟེན་འབྲེལ་དུ། མཁན་རྒྱུད་འཕགས་པ་ཤཱ་རིའི་བུ། སྒྲ་གཅན་ཟིན། ཀླུ་སྒྲུབ། ལེགས་ལྡན། དཔལ་སྦས། ཡེ་ཤེས་སྙིང་པོ། མཁན་པོ་བོ་དྷི་ས་ཏྭ་རྣམས་ཀྱི་སྣང་བརྙན་བསམ་ཡས་ཀྱི་གྱང་རིས་ལ་འགོད་པར་མཛད་དོ། །
བདག་ཉིད་ཆེན་པོ་འཕགས་པ་ཀླུ་སྒྲུབ་ཀྱིས་རྒྱལ་བའི་དགོངས་པ་བཀྲལ་བའི་མན་ངག་མཐར་ཐུག་པ་དབུ་མའི་གཞུང་རྣམས་ལ་ལེགས་པར་སྦྱངས་ཏེ། ཐེག་པ་ཆེན་པོའི་ལམ་གྱི་རིམ་པ་ཟབ་པ་དང་རྒྱ་ཆེ་བ་གཉིས་ཀ་སྟོན་པའི་བསྟན་བཅོས་དབུ་མ་རྒྱན་འགྲེལ་པ་དང་བཅས་པ་མཛད་དེ་གདུལ་བྱ་མཐའ་ཡས་པ་ལ་རྒྱ་ཆེར་སྤེལ་ཏེ་འཕགས་ཡུལ་དུ་ཤེར་ཕྱིན་གྱི་མན་ངག་ཉིན་མོ་ལྟར་གསལ་བར་མཛད།
མཁན་པོ་དེ་ཉིད་ལ་བརྟེན་ནས་གཞི་ཐམས་ཅད་ཡོད་པར་སྨྲ་བའི་ལུགས་ཀྱི་འདུལ་བ་ལུང་སྡེ་བཞི་ནས་གསུངས་པའི་དགག་སྒྲུབ་གནང་གསུམ་གྱི་བཅས་པ་ཆེ་ཕྲ་མཐའ་དག་ཐུགས་སུ་ཆུད་པར་མཛད་ནས་བཅས་པ་དང་རང་བཞིན་གྱི་ཁ་ན་མ་ཐོ་བའི་ཉེས་ལྟུང་ཕྲ་མོས་ཀྱང་མ་གོས་པའི་ཚུལ་ཁྲིམས་རྣམ་པར་དག་པ་ལ་གནས་ནས་སྡེ་སྣོད་གསུམ་ལ་སྦྱངས་ཏེ་མཁས་པའི་ཕུལ་དུ་ཕྱིན་པར་མཛད།
རྣལ་འབྱོར་སྤྱོད་པའི་དབུ་མ་རང་རྒྱུད་པའི་ཤིང་རྟའི་སྲོལ་འབྱེད་དུ་བགྲངས། གཞོན་ནུ་ནས་རྒྱལ་སྲིད་ཀྱི་དཔལ་འབྱོར་ལ་མ་ཆགས་པར་རྩ་བའི་སྡེ་པ་བཞི་ལས་གཞི་ཐམས་ཅད་ཡོད་པར་སྨྲ་བའི་སྡེ་པའི་སློབ་དཔོན་མཁན་པོ་ཡེ་ཤེས་སྙིང་པོའི་དྲུང་དུ་རབ་ཏུ་བྱུང་ཞིང་བསྙེན་པར་རྫོགས་པའི་སྡོམ་པ་བཞེས།
མཁན་ཆེན་ཞི་བ་འཚོ་ནི། ཤར་ཕྱོགས་ཟ་ཧོར་རྒྱལ་པོའི་སྲས་སུ་སྐུ་འཁྲུངས། མཚན་གྱི་རྣམ་གྲངས་ལ། མཁན་པོ་ཡང་དག་རྣམ་སྣང་མཛད། བོ་ངྷི་ས་ཏྭ། ཤནྟཱ་རཀྵི་ཏ། ཞི་བ་འཚོ་ཞེས་ཀྱང་བྱ་ལ། བོད་དུ་ཡོངས་གྲགས་སུ་མཁན་ཆེན་ཞི་བ་འཚོ་ཞེས་འབོད།
སློབ་དཔོན་དུལ་བའི་སྡེ་ལས་ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་མངོན་པར་རྟོགས་པའི་རྒྱན་གསན་ཏེ། ཤེར་ཕྱིན་གྱི་མདོ་དང་བཅས་པའི་ཚིག་དོན་མཐའ་དག་ཐུགས་སུ་ཆུད་པར་མཛད།
མཁན་ཆེན་ཞི་བ་འཚོས་རྒྱ་བོད་ཐམས་ཅད་དུ་བསྟན་པ་ལ་བྱ་བ་རྒྱ་ཆེན་པོ་མཛད་པ་ཡིན་ཞིང་། ལྷག་པར་བྱང་ཕྱོགས་བོད་ཡུལ་དུ་བྱོན་ནས་ལོ་མང་པོར་རྒྱལ་བསྟན་དར་ཞིང་རྒྱས་པར་མཛད།
ཟབ་ཆོས་ཞི་ཁྲོ་དགོངས་པ་རང་གྲོལ་གྱི༔ རྫོགས་རིམ་བར་དོ་དྲུག་གི་ཁྲིད་ཡིག་ལས༔ སྤྱི་དོན་གཉིས་པ༔ རྨི་ལམ་བར་དོའི་ཁྲིད་ཡིག༔ འཁྲུལ་བ་རང་གྲོལ་ཞེས་བྱ་བ་བཞུགས་སོ༔
ད་ལྟ་ཉམས་གསོ་ཞུས་པའི་འདུ་ཁང་ནང་སྨན་འདམ་གི་དུས་གསུམ་སངས་རྒྱས་སྐུ་ཚད་ཐོག་བརྩེག་གཅིག་ལྷག་གསར་བཞེངས་དང་། སྔོན་གྱི་ལྡེབས་རིས་རྙིང་མ་མང་པོ་མཇལ་རྒྱུ་ཡོད།
ད་ལྟ་སྔོན་གྱི་འདུ་ཁང་གི་གྱང་གོག་སྟེང་གསང་བཞེངས་གནང་བའི་ནང་སྔོན་གྱི་སྐུ་བརྙན་དེ་དག་གི་སྐུ་ཚབ་གསར་བཞེངས་གནང་བ་དང་། དགོན་འདབས་ཀྱི་མཆོད་རྟེན་གསུམ་སོགས་གསར་བཞེངས་གནང་བ་མཇལ་རྒྱུ་ཡོད།
ཡང་དགོན་དེ་ནས་རྐང་ཐང་མར་ཆུ་ཚོད་གསུམ་ཙམ་སོང་ན་འོད་ཟེར་དགོན་ཞེས་དང་། གནས་དགོན་ཞེས་པ། བསམ་གཏན་གླིང་ཞེས་པ་སོགས་ཀྱི་རྗེས་ཤུལ་མཇལ་རྒྱུ་ཡོད།།
བཀའ་གྲོས་ཆེན་པོ་དྲུག་ལ་རྒྱལ་པོར་སྲི་ཞུ་ཇི་ལྟར་བྱ་བ་ལ་སོགས་པའི་རྒྱལ་སྲིད་སྐྱོང་ལུགས་སྐོར་འདུས་པ་ཡིན་ཏེ། དེ་དག་ནི།
རྒྱལ་པོ་སྐུ་འཚོ་བའི་སྲི་ཞུར་བློན་པོ་རྣམས་ཀྱིས་འབད་བརྩོན་བྱེད་དགོས་པ་དང་འབངས་རྣམས་ཀྱིས་ས་ཞིང་ཕྱུགས་རིགས་སོགས་ལ་འཁྲི་བའི་དཔྱ་ཁྲལ་དུས་ཐོག་ཏུ་བླར་དབུལ་བ་སྟེ་རྒྱལ་པོར་འབུལ་དགོས་པ་རྗེའི་སྐུ་འཚོ་ཞིང་ཞོ་ཤ་སླར་དབུལ་བ།
མི་དབང་ཤེས་ཅན་རྣམས་ཀྱི་གཉའ་ནས་གནོན་ཞིང་འབངས་ཀྱི་ཐ་མ་ཉམ་ཆུང་རྣམས་ཀྱི་རྒྱབ་རྟེན་བྱས་ཏེ་སུས་ཀྱང་བརྙས་བཅོས་བྱེད་མི་ཆོག་པ་འཁོས་སུ་ཕབ་པར་གནས་འཇུག་པ་རྒོད་ཀྱི་གཉའ་མནན་ཞིང་ཡང་ཁེང་གི་རྒྱབ་བརྟེན་པ།
བྲན་གཡོག་དམག་ཏུ་མི་བཀོལ་ཞིང་བུད་མེད་ཀྱིས་སྲིད་དབང་ལ་ཐེ་ཇུས་མི་བྱེད་པ་ཁེང་རྒོད་དུ་མི་གཏོང་ཞིང་མོ་བཙུན་བཀའ་ལ་མི་གདགས་པ།
མཐའ་བཞིའི་ས་མཚམས་སྲུང་བ་དང་འབངས་ཀྱི་ཞིང་ལས་ཐོན་སྐྱེད་ལ་མི་འཚེ་བར་བྱེད་པའི་ས་མཚམས་སྲུང་ཞིང་འབངས་ཀྱི་ཚལ་ཞིང་རྟ་དཀྱུས་ཀྱིས་མི་གཅོད་པ།
ཕྱིའི་དགྲ་བོ་རྣམས་མ་ལུས་པར་འདུལ་དགོས་པ་དང་ནང་དུ་འབངས་ཀྱི་འཚོ་ཚིས་ལ་ལྟ་སྐྱོང་སོགས་འབངས་རྣམས་བདེ་བར་སྐྱོང་དགོས་པ་ཕྱིའི་དགྲ་འདུལ་ཞིང་འབངས་སྐྱོང་བ།
འབངས་རྣམས་ཀྱིས་དུས་རྟག་ཏུ་དགེ་བ་ལས་མི་དགེ་བ་མི་བྱེད་པར་དགེ་བཅུ་སྒྲུབ་ཅིང་མི་དགེ་བ་བཅུ་སྤོང་གི་ཁྲིམས་དང་དྲུག་གོ །
ས་ཁུལ་ཁག་དང་དམག་དོན་གྱི་སྒྲིག་གཞི་ལམ་ལུགས་གཙོ་བོར་མཚོན་པའི་ཁྲི་རྩེ་འབུམ་གཞེར་གྱི་ཁྲིམས།
འཇལ་གཤོར་འདེགས་གསུམ་གྱི་ཚད་གཞི་གཙོ་བོར་མཚོན་པའི་འབུམ་གསེར་ཐོག་ཤ་བ་ཅན་གྱི་ཁྲིམས།
ཁ་དྲག་ཞན་གཉིས་རྩོད་ན་བདེན་རྫུན་བརྟགས་པའི་མཐར་ཁ་དྲག་པ་མ་སྐྱེངས་ཤིང་ཞན་པ་ཡི་མ་ཆད་པར་གཅོད་པ་མདོ་ལོན་ཞུ་བཅད་ཀྱི་ཁྲིམས།
གཉིས་ཀ་བདེན་པ་ལ་གཉིས་བདེན་དང་དགའ་གསུམ་དུ་གཅོད་པ་ཁབ་སོ་ནང་བའི་ཁྲིམས་དང་དྲུག་ཡིན། དེ་དག་ལའང་དབྱེ་ན་མང་དུ་འགྱུར་ཏེ།
ཁོད་སུམ་ཅུ་སོ་དྲུག་ལས་དང་པོ་བཀའ་ཡི་ཁྲིམས་ཡིག་དྲུག་ལ་ས་ཁུལ་གྱི་ས་མཚམས་དང་། དམག་དོན་གྱི་སྒྲིག་གཞི། དཔོན་རིགས་ཀྱི་གོ་གནས་དང་ལས་འགན། ཞིང་འབྲོག་གི་དབང་རིས། མིའི་སྤྱོད་བཟང་། འཇལ་གཤོར་འདེགས་གསུམ་གྱི་ཚད་གཞི། རྗེ་བློན་གྱི་བླང་དོར་བྱ་བ་སོགས་འདུས་ཏེ། དེ་དག་ནི།
མི་ཆོས་གཙང་མ་བཅུ་དྲུག་སོགས་བསྡོམས་ན་སོ་བརྒྱད་དང་། དབྱེ་བ་ཞིབ་ཏུ་ཕྱེ་ན་ཡིག་ཚོགས་མང་བར་འགྱུར་བས་གཞན་ལས་ཤེས་པར་བྱ།
ཕྱི་ཡི་སྐྱབས་འགྲོ་མཆོག་གསུམ་ཐོད་བཞིན་ཁུར། །ནང་གི་སྐྱབས་འགྲོ་རྩ་གསུམ་དངོས་སུ་གྲུབ། །དོན་གྱི་སྐབས་འགྲོ་སྐུ་གསུམ་མངོན་དུ་བྱས། །མཚུངས་མེད་བླ་མའི་ཞབས་ལ་ཕྱག་འཚལ་ལོ། །དོན་གཉིས་པ་ཐུན་མིན་ནང་གི་སྔོན་འགྲོ་ལ། ལམ་ཐམས་ཅད་ཀྱི་རྨིང་རྡོ་སྐྱབས་སུ་འགྲོ་བ། ཐེག་པ་ཆེན་པོ་བྱང་ཆུབ་མཆོག་ཏུ་སེམས་བསྐྱེད་པ། འགལ་རྐྱེན་སྡིག་སྒྲིབ་སྦྱོང་བ་རྡོ་རྗེ་སེམས་དཔའི་སྒོམ་བཟླས། མཐུན་རྐྱེན་ཚོགས་བསགས་པ་མཎྜལ། བདུད་བཞི་ཅིག་ཅར་དུ་གཅོད་པ་ཀུ་སུ་ལུའི་ཚོགས་བསགས། རྟོགས་པའི་ཡེ་ཤེས་རང་རྒྱུད་ལ་བྱ་བའི་ཐབས་ཀྱི་མཐར་ཕྱིན་པ་བླ་མའི་རྣལ་འབྱོར་དང་དྲུག །
འདིར་རྫོགས་པ་ཆེན་པོ་ཀློང་ཆེན་སྙིང་ཐིག་གི་ཐུན་མོང་ཕྱི་ནང་གི་སྔོན་འགྲོ་རྣམས་མཚུངས་མེད་བླ་མ་དམ་པའི་ཞལ་རྒྱུན་ཇི་ལྟ་བ་བཞིན་བརྗེད་ཐོར་བྱ་བ་འདི་ལ་གསུམ། ཐུན་མོང་ཕྱིའི་སྔོན་འགྲོ། ཐུན་མིན་ནང་གི་སྔོན་འགྲོ། ཉམས་ལེན་དངོས་གཞིའི་ཆ་ལག་ཉེ་ལམ་འཕོ་བའི་ཁྲིད་དང་གསུམ་ལས།
དང་པོ་ལའང༌དལ་འབྱོར་རྙེད་པར་དཀའ་བ། ཚེ་མི་རྟག་པ། འཁོར་བའི་ཉེས་དམིགས། ལས་རྒྱུ་འབྲས། ཐར་པའི་ཕན་ཡོན། བཤེས་གཉེན་བསྟེན་པ་དང་དྲུག
དང་པོ་དལ་འབྱོར་རྙེད་པར་དཀའ་བའི་ཁྲིད་ལ། ཁྲིད་ཉན་པའི་ཚུལ་དང༌། བཤད་བྱའི་ཆོས་ཀྱི་རིམ་པ་གཉིས། དང་པོ་ལའང་ཀུན་སློང་དང༌། ཀུན་སྤྱོད་གཉིས། དང་པོ་ཀུན་སློང་ལའང༌། བསམ་པ་རྒྱ་ཆེ་བ་བྱང་ཆུབ་སེམས་ཀྱི་ཀུན་སློང་དང༌། ཐབས་རྒྱ་ཆེ་བ་གསང་བ་སྔགས་ཀྱི་ཀུན་སློང་གཉིས་ཡོད།
རྫོགས་པ་ཆེན་པོ་ཀློང་ཆེན་སྙིང་ཐིག་སྔོན་འགྲོའི་ཁྲིད་ཡིག་ཀུན་བཟང་བླ་མའི་ཞལ་ལུང་ཞེས་བྱ་བ་བཞུགས་སོ། །
ད་ལྟ་སྡེ་བའི་ནང་དུ་ཁྱིམ་ཁ་བརྒྱ་ཕྲག་ལྷག མི་གྲངས་ལྔ་བརྒྱ་ཡས་མས། ཞིང་ལས་དང་ཕྱུགས་ལས་གཉིས་ཀར་བརྟེན། སྔོན་ཆད་ཁྱིམ་ཁ་རེ་ལ་ཟོག་བཅུ་ཁ་ལྷག ལུག་བརྒྱ་ཕྲག་རེ་ཡོད་ལ། ད་ཆ་ཕལ་མོ་ཆེས་ཕྱུག་ཟོག་བཙོང་ཟིན། ཞིང་ལས་ལ་ཆུ་མ་དང་རི་མ་གཉིས་ཀ་ཡོད། ཆུ་མ་ཉུང་། རི་མ་མང་།ཐོན་སྐྱེད་བྱེད་སྟངས་ཧ་ཅང་རྗེས་ལུས་ཡིན། འབྲུ་རིགས་གཙོ་བོ་ཡུངས་མ་དང་། ནས། འབྲུ། སྲན་མ་ཡིན། ལོ་ལེགས་བྱུང་བ་ཧ་ཅང་ཉུང་བས་རང་ཁ་རང་གསོ་ཙམ་ལས་བྱེད་མི་ཐུབ། ཉེ་བའི་ལོ་འགའི་རིང་ལ། དབྱར་རྩ་དགུན་འབུའི་རིན་གོང་ཡར་འཕར་ནས་སྡེ་བ་འདིའི་འཚོ་བའི་ཡོང་ཁུངས་གཙོ་བོ་ཞིག་ཏུ་གྱུར་ཡོད།
མཐུ་བ་ཚང་ནི་དེང་གི་མཚོ་སྔོན་ཞིང་ཆེན་དཔའ་ལུང་རྫོང་གསེར་གཞུང་ཡུལ་ཚོ་ནས་སྤྱི་ལེ་གསུམ་ཙམ་གྱི་ས་ཆ་ཞིག་ན་ཆགས་ཡོད། ཉེ་འབྲེལ་སྡེ་བ་ལ་དོ་ཞི་སྡེ་བ། འདན་མ་སྡེ་བ། བྲག་དཀར་རྒྱལ་སྡེ་བ། གཤོང་བ་སྡེ་བ།ཁྱ་རྒྱ་སྡེ་བ། ཨ་མགོན་ཆུང་བ་སྡེ་བ་སོགས་ཡོད། ཉེ་འབཻལ་རྗོང་ཁག་ལ་ཡ་རྫི་སོགས་ཡོད།
གཞན་ལ་སྙིང་རྗེ་ལྷག་པར་སྐྱེས་ན་བྱང་སྡོམ་སྐྱེ། གཞན་དོན་དུ་རྫོགས་བྱང་དོན་དུ་གཉེར་ནས་སྨོན་འཇུག་གི་བསླབ་པ་སྲུང་ཚེ་སྡོམ་པ་གནས་པ་དང་ཆགས་པ་ཡིན།
དེ་ལྟར་དམ་པ་ཁྱོད་ཀྱིས་དྲི་བ་འདི་ནི་བསྟན་པ་ཐམས་ཅན་འགལ་མེད་དུ་ཉམས་སུ་ལེན་ཅིང་མི་ལུས་དོན་ཅན་དུ་བྱེད་པ་རྣམས་ལ་གནད་འགག་ཆེན་པོ་གཅིག་ཡོད་པར་ཤེས་ཏེ། འཕྲལ་དུ་བློ་ལ་གང་དྲན་ཙམ་བྲིས་པ་དེ་ག་ལགས། སྒྲའི་ཡི་གེའི་དོན་གསུངས་པ་འདི་ཟུར་གསལ་ཞུ།
ཞེས་གངས་ཅན་གྱི་རྡོ་རྗེ་འཆང་ཆེན་པོ་འཇམ་དབྱངས་མཁྱེན་བརྩེ་དབང་པོའི་དྲུང་ཡིག་མཁས་པ་ཚེ་རིང་བཀྲ་ཤིས་ཀྱིས་དགོངས་བཞེད་དྲིས་ལན་དུ་མང་དུ་ཐོས་ཀྱང་དོན་ལ་བླུན་པོའི་མཚན་གཞི་ཅན་མཁས་པའི་སྒྲོ་བཏགས་པ་རྨེ་རི་དགེ་སློང་བསོད་ནམས་ཆོས་འགྲུབ་ཀྱིས་དཔལ་སྤུངས་ཡང་ཁྲོད་ནས་བྲིས་པ་འདི་ཀུན་གྱི་ཐུགས་ཉམས་སུ་འཐད་པར་གྱུར་ཅིག །
དང་པོ། གདོད་མའི་ཚིག་ལྷུག་ནི། གདོད་མའི་བོད་ཀྱི་སྤྱི་ཚོགས་ཁོར་ཡུག་ཁྲོད་དར་སྲོལ་བྱུང་བའི་ཚིག་སྒྲོས་ཡིག་ཐོག་ཏུ་ཕབ་པའི་མགོ་བཙུགས་པ་ནས་སྐད་གསར་བཅད་ཀྱིས་གཏན་འབེབས་མ་བྱས་བར་ཚིག་ལྷུག་རྩོམ་ཡིག་ཕལ་ཆེ་བ་རྣམས་ཡིན། དཔེར་མཚོན་ཙམ་བཀོད་ན།
ལྟ་བུ་བཙན་པོའི་རྒྱལ་རབས་རིམ་བྱུང་གི་མཚན་དང་ཡབ་ཡུམ་བཅས་པ་གསལ་བའི་ཡིག་ཆ་འདི་དག་གི་ཚིག་ལྷུག་སྡེབ་སྦྱོར་གྱི་འགྲོས་དང་། བརྗོད་དོན་གྱི་ཁོག །མིང་ཚིག་གི་བརྡ་རྙིང་དག་ལའང་དོ་སྣང་གནང་དགོས། གཞན་ཡང་སྐབས་དེ་དག་ཏུ་བྲིས་པའི་གཡུང་དྲུང་བོན་གྱི་ཚིག་ལྷུག་གསུང་རབ་ཀུན་སྡེ་ཚན་འདིའི་ནང་དུ་འདུ་བར་སྙམ།
གཉིས་པ། བསྒྱུར་རྩོམ་ཚིག་ལྷུག་ནི། སྐད་གསར་བཅད་ཀྱིས་གཏན་ལ་ཕབ་ནས་ཐ་སྙད་གཅིག་གྱུར་གྱི་སྒྲོམ་གཞི་ངེས་ཅན་བསླངས་ནས་གསུང་རབ་བོད་བསྒྱུར་དང་དེ་དོན་བོད་འགྲེལ་གྱི་ལྷུག་རྩོམ་རྣམས་ཡིན་ཆོག་སྙམ། དཔེ་མཚན་འགོད་ན།
ཁ་བཏགས་ཀྱི་བཤད་པ། ངའི་ལག་གི་ཁ་བཏགས་འདིའི་ལོ་རྒྱུས་དྲང་གསུམ་གྱི་གཏམ་རེ་བཤད་ན། འདི་སྟོད་ནས་མ་ཆད་སྨད་ནས་ཆད་ཟིག སྨད་རྒྱ་ནག་རྒྱལ་པོའི་ཡུལ་ན་ཆད་ཟིག རྒྱ་འདར་མ་འདར་གྱི་ལག་ནས་ཆད་ཟིག ཁ་བཏགས་ན་འདོམ་གང་ཟེར་བ། ཁ་ཚར་ན་ཁྲུ་གང་ཟེར་བ། སྟོད་རྒྱ་གར་ཡུལ་ལ་ཁྱེར་ན། ཕ་བླ་མ་བཟང་པོའི་མཇལ་དར་ཉན་གི སྨད་རྒྱ་ནག་ཡུལ་ལ་ཁྱེར་ན། དཔོན་ཆེན་པོའི་ཁྲིམས་དར་ཉན་གི ཕྱིར་པུར་རྒྱལ་བོད་ལ་ཁྱེར་ན། གཞོན་ནུ་ང་ཚོའི་ལྕེ་དར་ཉན་གི་ཟེར་རྒྱུ་ཅན་གྱི་ལོ་རྒྱུས་དྲང་གསུམ་གྱི་གཏམ་རེ་བཤད་ན་འདི་འདྲ་ཞིག་རེད་ཟེར་གི །
མག་པའི་བཤད་པ། མག་བྱིས་ཚེ་རིང་ལོ་བརྒྱ་པོ་ཁྱོད་འདི་ན་དར་ཚོན་སྣ་ལྔའི་སྐ་རགས་ཤིག་ཡོད་གི དཀྲིས་བཅུ་གསུམ་དང་མདུད་པ་བཅུ་གསུམ་ཟེར་ར། དེ་འདྲ་འདྲ་བོ་གང་ན་ཡོད་གི དཀྲིས་གསུམ་དང་མདུད་པ་གསུམ་ཟེར་ར། མདུད་པ་གཅིག་དེ་ཕྱི་ཚོར་ཁེལ་ན་ཕོ་ལྷའི་སྐལ་ཡིན། མདུད་པ་གཅིག་དེ་རྩིབ་ལ་ཁེལ་ན་དགྲ་ལྷའི་སྐལ་ཡིན། མདུད་པ་གཅིག་དེ་སྔོན་ལ་ཁེལ་ན་བུ་རང་རང་གི་སྐལ་ཡིན་ཟེར་རྒྱུ་ཅན་གྱི་ལོ་རྒྱུས་དྲང་གསུམ་གྱི་གཏམ་རེ་བཤད་ན་འདི་འདྲ་ཞིག་རེད་ཟེར་གི །
བཞི་པ། གཞུང་བྲིས་ཚིག་ལྷུག་ནི། བར་ལམ་རང་གཞུང་དགའ་ལྡན་ཕོ་བྲང་པའི་གཞུང་འབྲེལ་ཡིག་ཆར་ཚིག་སྡུད་ཧ་ཅང་མང་བའི་ལྷུག་རྩོམ་འབྲི་སྲོལ་གསར་པ་ཞིག་དར་བ་དེ་ཉིད་ཡིག་ཚོགས་ཉུང་བར་བརྗོད་དོན་བསྡུ་ཆེ་བ་དང༌། ཚིག་སྦྱོར་བརྗིད་ཅིང་གོ་བ་ཟབ་པ་སོགས་ཀྱི་ཁྱད་ཆོས་ལྡན། དེའི་དཔེ་མཚན་ཙམ་བཀོད་ན། གོང་ས་བཅུ་གསུམ་པ་ཆེན་པོའི་ཆུ་སྤྲེལ་ལོའི་ཞལ་གདམས་ལས།
ཞེས་པ་ལྟ་བུས་མཚོན་ནུས་སྙམ། གོང་གསལ་དེ་དག་པ་བལྟས་ནས་སྲོལ་རྒྱུན་སྒྱུ་རྩལ་ཚིག་འྷུག་འབྲི་བར་བརྩོན་དགོས།
དྲུག་པ་དེང་རབས་ཚིག་ལྷུག་སྙན་ཚིག་ནི། ཚིག་སྦྱོར་གྱི་བཀོད་སྒྲིག་སྲོལ་རྒྱུན་ནམ་གནའ་རྩོམ་དང་ཁོག་འདྲ་བར་བརྗོད་གཞིའི་བཀོད་སྒྲིག་ལ་དེང་རབས་ཀྱི་གསན་ཉམས་ལྡན་པའི་ཚིག་ལྷུག་སྟེ། དཔེར་ན་ཕྲན་གྱིས་བྲིས་པའི་འཇའ་ཚོན་ཞེས་པའི་ལྷུག་རྩོམ་དུ།
དུས་ཕྱིས་ང་རང་ཆེན་པོར་གྱུར་དུས། དེ་ནི་ཉི་འོད་དང་ཆར་རྒྱུན་འཐབ་པའི་རྟེན་འབྲེལ་ལས་གྲུབ་ཅིང་མིག་ལམ་དུ་མཛེས་པ་མ་གཏོགས། ལག་ཏུ་རེག་རྒྱུ་མེད་པའི་འཇའ་ཚན་ཡིན་པ་ད་གཟོད་ར་འཕྲོད་བྱུང༌།
འདི་ལྟ་བུར་མཚོན་ན་ཚིག་སྦྱོར་གྱི་འགྲོས་གནའ་སྲོལ་དང་ཁད་ཉེ་ཡང༌། བརྗོད་གཞིའི་ཆ་ནས་དུས་རབས་ཀྱི་དོན་བརྗོད་སྙན་ངག་གི་མཚན་གཞིར་རུང་བ་ཙམ་དུ་སེམས་ཏེ། འགྲེལ་བཤད་ངག་ཐོག་ནས་ཞུ་ཆོག
ཚིག་སྦྱོར་གྱི་ཐོག་ནས་དུས་རབས་ཚིག་ལྷུག་གི་དཔེ་མཚོན་ཙམ་འགོད་ན། གུང་ཐང་རྗེས་དྲན་བྱང་ཆུབ་མཆོས་པའི་མེ་ཏོག་ཐོག་བཀོད་པའི་ཕྲན་གྱི་རྩོམ་ཡིག་གུང་ཐང་སྐུ་ཕྲེང་དྲུག་པ་བསྟན་པའི་དབང་ཕྱུག་ལ་ཕུལ་བའི་རྗེས་དྲན་ཤར་མཐའི་རྡོ་རིང༌ལས།
༡ ལོ་དེར་ཆེས་ཐོག་མའི་མིག་འོད་དང་ངུ་སྒྲས་སྟོང་སངས་ཀྱི་ནམ་མཁའ་ཚལ་བར་གཤགས་ཏེ་ཁྱོད་ཀྱི་རྣམ་ཤེས་སེར་པོས་གཟུགས་མེད་ཀྱི་ཐེམ་པ་བརྒལ་ནས་མི་ཡུལ་གྱི་ཞིང་ཁམས་ཉུལ།
༢ གསེར་མདོག་གི་ཞིང་ཁམས་དེའི་སེང་ཁྲི་ལ་ཞབས་ཟུང་གི་རི་མོ་བཀོད་ཅིང་གསེར་མདོག་གི་པཎ་ཞྭའི་གཟི་མདངས་ཉི་འོད་དང་འདྲེས་དུས། ཁྱོད་ཀྱིས་མ་ཎི་ཡིག་དྲུག་དང་ཁ་བ་འདྲེས་པའི་འཇིག་རྟེན་དེར་དྲོད་ཁོལ་གྱི་འོད་སྣང་ལྷམ་མེར་སྤར།
༣ སྤྲིན་ནག་དང་སྨུག་ཀློང་གིས་ཤར་མཐའ་སྒྲིབ་ཅིང་རི་སྤྱང་གི་ངུ་སྒྲས་སྟོང་སངས་ཀྱི་ནམ་མཁའ་དབྲལ་དུས། ཁྱོད་ཉིད་བྱང་ཐང་གི་འབྲོང་རྒོད་ཅིག་དང་འདྲ་བར་གངས་རི་དང་རྫ་འཕྲང་ལ་རྨིས་རྗེས་བཀོད་ནས་རྭ་དབར་གྱིས་ཉི་ཟླ་དགུང་ལ་འདེགས།
༤ མེ་སྒྱོགས་ཀྱི་ལྡིར་སྒྲ་དང་གངས་ལྷའི་ངུ་སྒྲའི་ཁྲོད་ཡར་ཀླུང་གཙང་པོས་མཚལ་གྱི་ཁ་དོག་འཛིན་ཅིང༌། དགའ་ལྡན་ཕོ་བྲང་དང་པོ་ཏ་ལར་ཁྲག་དམར་གྱིས་འཚོས་པའི་རས་ཡུག་གི་ཡོལ་བ་འཐེན་དུས། ཁྱོད་ཀྱིས་རྐང་ལག་ལ་ལྕགས་སྒྲོགས་གོན་ནས་ཉི་འོད་དང་དྲོད་ཁོལ་མེད་པའི་འཇིག་རྟེན་ཉུལ།
༥ མུན་པ་དང་བཀྲེས་ལྟོགས་སྔས་སུ་བྱས་ཏེ་ལོ་ཟླའི་ཕྲེང་བ་བགྲང་སའི་མུན་དོང་གི་དམྱལ་ཁམས་དེ་ནས། ཁྱོད་ཀྱིས་གངས་རི་དང་ཉི་འོད་ལ་དུང་པའི་སྨྲེང་སེམས་ལྕི་བོས་ཚེ་སྲོག་གི་རིན་ཐང་ཡོངས་རྫོགས་སོར་རྩེར་བླངས།
༦ གསར་བརྗེ་ངོ་ལོག་དང་ལྷ་འདྲེ་གདོན་བགེགས་ཀྱི་ཤོག་ཞྭ་རིང་པོའི་འོག་བླ་དྲག་དང་མི་དྲག་གི་ཉེས་མིང་བགྲངས་ནས་རྟ་ལྕག་དང་འཐབ་རྩོད་ཀྱི་རླུང་དམར་ཁྲོད། ཁྱོད་ཉིད་བྱམས་རྩེ་དང་བཟོད་སྒོམ་བརྟན་པོས་གཡོ་འགུལ་ཅུང་ཟད་ཀྱང་མི་ནུས་པའི་ཁྲོ་ལྕགས་ཀྱི་རི་བོ་ཟླུམ་པོ་ཞིག
༧ ཞི་བདེའི་དེད་དཔོན་གྱི་ཉི་འོད་མཚོ་བཞི་གླིང་ལྔ་ཡོངས་སུ་ཁྱབ་དུས། ཁྱོད་ཀྱིས་འོད་དཔག་མེད་དང་ལག་གདངས་སྦྲེལ་ཏེ་ཤི་གསོན་བྱེ་མའི་ལ་ཁར་ཞབས་ཀྱིས་བཅགས་ནས་གངས་ལྷ་སྒེག་མོའི་ཚེ་སྲོག་འཚོལ།
༨ རི་སྤྱང་དམར་པོས་ར་གན་ལ་གསེར་མིང་འདོགས་རྒྱུའི་བཙན་བཀའ་ཕབ་དུས། ཁྱོད་ཀྱིས་སྨིག་སྒྱུ་དང་འཇའ་ཚོན་ཀྱི་དར་ཡུག་ཚལ་བུར་དབྲལ་ཏེ་གངས་ཅན་མགོན་པོའི་སྤྱན་སྟོང་གི་གཟིགས་པ་ལ་ཐལ་མོ་སྦྱར་ཞིང་མཚལ་གྱི་མཚན་བྱང་དམར་པོར་དཔྲལ་གཉེར་དང་མིག་ཆུས་བདེན་ཁ་སྦྱིན།
༩ མེས་པོའི་རྐང་རྗེས་དང་གངས་རིའི་ཚེ་སྲོག་ལ་དུང་བའི་ཁྱོད་ཀྱིས་སྐུ་ཚེ་ལ་བཞི་ཤད་འཐེན་ནས་མི་ཡུལ་འདིར་གྱེས་མཇལ་ཞུས་དུས། ལ་རྒྱའི་དྲོད་ཁོལ་སྙིང་ལ་སིམ་པའི་སྤྲེལ་ཚ་འབུམ་ཕྲག་མང་པོས་ཁྱོད་ལ་སྙིང་ཁྲག་དང་མིག་ཆུའི་ཞལ་འདེབས་ཕུལ།
༡༠ ཀྱེ། ཤར་མཐའ་ནས་འཚར་ཞིང་ཤར་མཐའ་ནས་བཞུད་པའི་གངས་རིའི་སྒྲོན་མེ། ཁྱོད་ནི་ང་ཚོའི་སྙིང་ཁོང་གི་སྒྲོན་མེ་ཡིན་ལ། ཁྱོད་ནི་ང་ཚོའི་བདེན་དཔང་གི་རྡོ་རིང་ཞིག་ཀྱང་ཡིན་པས། ཁྱོད་ཉིད་དག་ཞིང་དུ་གཤེགས་ཀྱང༌། ཁྱོད་ཀྱིས་བསླངས་པའི་རྡོ་རིང་ས་ཡ་དྲུག་གི་སེམས་ཁོང་ནས་དུས་ནམ་ཡང་འགྱེལ་མི་སྲིད། ཀྱེ། ཤར་མཐའ་ནས་ཚར་ཞིང་ཤར་མཐའ་ནས་བཞུད་པའི་གངས་རིའི་སྒྲོན་མེ་ལགས།
ཚིག་སྦྱོར་འདིའི་ཐོག་ནས་གནའ་དང་དེང་གི་ཚིག་ལྷུག་སྙན་རྩོམ་བར་ཁྱད་པར་ཇི་ཙམ་ཡོད་པ་གསལ་པོར་མཐོང་ངེས་སྙམ་སྟེ། འགྲེལ་བརྗོད་ཟུར་དུ་ཞུ་ཆོག།
བདུན་པ། ཚིག་ལྷུག་གི་སྒྲུང་རྩོམ་ལ། ནང་གསེས་དབྱེ་བ་རགས་ཙམ་ཕྱེས་ན། གནའ་སྒྲུང༌། ལྷ་སྒྲུང༌། གླིང་སྒྲུང༌། བྱིས་སྒྲུང༌། དེང་སྒྲུང་བཅས། ལྔ་རུ་འབྱེད་ན་ཅུང་གོ་བདེ་བར་སྙམ།
གནའ་སྒྲུང་ནི། སྒྲུང་ལྡེ་བོན་གསུམ་གྱི་ནང་གི་མ་སངས་ཀྱི་སྒྲུང་ལྟ་བུ་སྟེ། དེང་སང་རོ་ལངས་གསེར་འགྱུར་གྱི་སྒྲུང་ཕལ་ཆེ་བ་རྣམས་སོ། །
ལྷག་པར་དུ་རང་རེ་བོད་ཀྱི་གདོད་མའི་ལྷ་སྒྲུང་ལ་མི་རིགས་གཞན་ཀུན་གྱི་ལྷ་སྒྲུང་ལས་ཁྱད་དུ་འཕགས་པའི་ཁྱད་ཆོས་མངོན་གསལ་ཅན་ཞིག་ཡོད་པ་སྟེ། དེ་ནི་ལྷ་སྒྲུང་དེ་དག་ལ་ལྡན་པའི་ཚན་རིག་གི་རང་བཞིན་ཡིན། གངས་ལྗོངས་གདོད་མའི་ལྷ་སྒྲུང་ལ་ཚན་རིག་གི་རང་བཞིན་ལྡན་པ་འདི་འདྲ་འཛམ་གླིང་ལྷ་སྒྲུང་གི་དགའ་ཚལ་གཞན་གང་དུའང་མཐོང་བ་ཆེས་དཀོན་ནོ།
གླིང་སྒྲུང་ནི། གླིང་གེ་སར་རྒྱལ་པོའི་གཏམ་བརྒྱུད་བཤད་སྒྲོས་འདྲ་མིན་ལ་གཞི་བཅོལ་ནས། མདོ་ཁམས་གང་ས་སྤྱི་ཚོགས་ཁོར་ཡུག་གི་འཚོ་བའི་རྒྱུན་དང་སྲོལ་རྒྱུན་གྱི་རིག་གཞུང་སྲོག་རྩར་གཟུང་ནས་བཅོས་སྒྲུང་འདྲ་མིན་བྲིས་པའི་རིག་ལ་ཟེར་ཆོག་སྙམ།
བྱིས་སྒྲུང་ནི། གནའ་ནས་ད་ལྟའི་བར་བྱིས་པ་ཚོས་རང་གི་སེམས་ཀྱི་འཆར་སྒོ་གཞིར་བཟུང་ནས་ཕྱིའི་ཁོར་ཡུག་སོགས་ལ་འགྲེལ་བརྗོད་འདྲ་མིན་དང་འབྲེལ་བའི་ངག་སྒྲོས་དང༌། རྒན་རབས་ཚོས་བྱིས་པའི་སེམས་ཁམས་ལ་གཞི་བཅོལ་ནས་སྣོད་བཅུད་ཀྱི་འགྲེལ་བརྗོད་ཅི་རིགས་སུ་བཅོས་པའི་ངག་སྒྲོས་ཡིག་ཏུ་ཕབ་པའི་ཚིག་ལྷུག་གི་རིགས་རྣམས་ཡིན་ཆོག་སྙམ། དཔེ་ན། ཤིག་དང་ལྗི་བའི་བྱིས་སྒྲུང་ལྟ་བུས་མཚོན་ནུས་སྙམ། ཕྲན་གྱི་བྲིས་པའི་བྱིས་སྒྲུང་ཞིག་དཔེ་མཚོན་དུ་བཀོད་ན།
རྗེས་མ་ང་རང་ཆེན་པོར་ཆགས་དུས། ད་ལྟར་མིང་ཙམ་མ་གཏོགས་འཇིག་རྟེན་མི་ཡུལ་དུ་ལུས་མེད་པའི་ངའི་ཨ་མ་ལགས་དེ་རང་གི་བུ་ལ་བྱམས་བརྩེ་ཆེ་བ་ཙམ་དུ་མ་ཟད། བྱམས་སྐྱོང་གི་བསླབ་བྱ་གནང་སྟངས་ཐབས་ལ་མཁས་པ་འདི་འདྲ་གཞན་སུ་ཡོད་སྙམ་ནས། བྱུང་ཟིན་པའི་ལོ་རྒྱུས་དང་ཨ་མ་འདས་པོ་དེའི་ཞལ་རས་བཅས་ངའི་མིག་ལམ་ལ་ཤར་ནས་མིག་ཆུ་དབང་མེད་དུ་ཤོར་དགོས་པ་ཡོང་གི་འདུག།
དུས་རབས་སྒྲུང་རྩོམ་ནི། བསམ་བློའི་ལྟ་གྲུབ་དུས་རབས་ཀྱི་རྗེས་བསྙེགས་པ་དང༌། བརྗོད་གཞིའི་སྙིང་དོན་ཚོར་བ་དང་ཆེས་འབྲེལ་བ། རྩོམ་གྱི་སྒྲོམ་གཞི་དེང་རབས་ཀྱི་ཚིག་སྦྱོར་དང་མཐུན་པ། བྱེད་ལས་སྤྱི་ཚོགས་ཁྲོད་ཀྱི་སྐྱོན་ཡོན་ཡོ་སྲོང་དང་དང་ངན་སྲོལ་ཐེར་འདོན། གོ་སྐོན་ར་སྤྲོད་ཀྱི་ནུས་པ་ལྡན་པ། ཚིག་གི་སྒྲོམ་ཀློག་ན་སྙན་ཞིང་གསོན་ཉམས་ལྡན་པ། དོན་གྱི་རོ་མྱོང་ན་སྤྱི་ཚོགས་ཚོར་བའི་གནས་བབས་གསལ་བ་ཞིག་ལ་ངོས་འཛིན་བྱས་ན་ཆོག་སྙམ། དཔེར་ན་དོན་གྲུབ་རྒྱལ་གྱི་སད་ཀྱིས་བཅོམ་པའི་མེ་ཏོག་དང༌། བཀྲ་ཤིས་དཔལ་ལྡན་གྱི་ཁྱིམ་ཕལ་བའི་གཏམ་བརྒྱུད་ལྟ་བུས་མཚོན་ནུས་སྙམ།
སྤྱིར་སྒྲུང་རྩོམ་འབྲི་བར་མེད་དུ་མི་རུང་བའི་ཆ་རྐྱེན་ཁག་གཅིག་ངོ་སྤྲོད་ཞུ་ན། དང་པོ། བསམ་བློའི་ཐོག་ནས་བརྗོད་གཞི་བཀོད་སྒྲིག་བཟོ་སྟངས་དེ་ཡིན། རྩོམ་པ་པོ་རང་ཉིད་ཀྱིས་སྤྱི་ཚོགས་ཁྲོད་ཀྱི་སྐྱོན་ཡོན་གང་ཞིག་ཐེར་འདོན་བྱེད་འདོད་པ་དེ་ཉིད་སྒྲུང་གི་མི་སྣ་གང་འདྲ་ཞིག་དང་སྡེབ་ན་འཚམས་མིན་ཐག་གཅོད་བརྟན་པོ་བྱེད་དགོས།
གཉིས་པ། མི་སྣ་གང་ཞིག་བཀོད་སྒྲིག་བྱས་པ་དེ་དང་འཚམས་པའི་ཀུན་སྤྱོད་བཟོ་དབྱིབས་ངོ་སྤྲོད་ཀྱི་ཐོག་ནས་མི་སྣ་དེའི་བསམ་བློའི་རྒྱུན་རིམ་ཡང་རང་བཞིན་གྱིས་ཤེས་ནུས་པ་དགོས།
གསུམ་པ། མི་སྣ་དེ་དང་དེ་དག་ཕན་ཚུན་འགྲོ་འདུག་གི་བྱ་སྤྱོད་སྤེལ་སའི་ཁོར་ཡུག་གི་མཛེས་བཀོད་སོགས་ཀྱང་སྒྲུང་གི་མི་སྣའི་བསམ་བློ་དང་བསྟུན་ནས་བཀོད་སྒྲིག་ཞིབ་ཚགས་བྱེད་དགོས།
བཞི་པ། སྒྲུང་གི་གྲུབ་ཆ་གཙོ་བོ་ནི་སྐད་ཆ་ཡིན། དེར་བརྟེན་སྐད་ཆའི་རིམ་རྒྱུན་ལ་རྩོམ་པ་པོའི་ཞེ་འདོད་ཀྱི་དམིགས་ཡུལ་གང་ཞིག་ཡོད་པ་དེ་མ་བརླགས་པའི་ཐོག་ནས་ཀློག་པ་པོའི་བསམ་བློར་དགའ་སྐྱོ་ཁྲོ་ཆགས་ཀྱི་རྣམ་པར་བསྒྱུར་ཐུབ་པའི་སྒྱུ་རྩལ་གྱི་ཉམས་ཐོན་ཐབས་བྱེད་དགོས།
ལྔ་པ། བརྩམས་སྒྲུང་གང་ཞིག་བྲིས་པ་དེའི་རྙོག་འཛིང་གི་རྒྱུད་རིམ་ཁྲོད་ནས་སྤྱི་ཚོགས་ནང་གི་ངན་པ་ཐེར་འདོན་དང་བཟང་པོ་ངོ་སོ་ཐོན་པ་སོགས། མདོར་ན་སྤྱི་ཚོགས་ཀྱི་ཁ་ཕྱོགས་ལ་ཕན་ཐོགས་པའི་བླང་བྱ་གང་ཞིག་ཀློག་པ་པོའི་བསམ་བློའི་ནང་མི་མངོན་པའི་སྒོ་ནས་ཆུ་སྐྱ་བྱི་ལ་རྐུན་ཆགས་བཞིན་འཛུལ་ཐུབ་པ་ཞིག་དགོས། འདིར་སྒྲུང་ཐུང་ཞིག་དཔེ་མཚོན་དུ་འགོད་ན།
གང་ནས་སླེབས་པ་མི་ཤེས་པའི་ནག་ཡོམ་མེར་བ་ཞིག་གིས་མུན་ནག་ཁྲོད་དུ་སྒོ་ལྕགས་དེ་ལ་རེག་ཙམ་བྱས་རྗེས་གསལ་ལ་མ་གསལ་གྱི་གློག་ཞུན་ཆུང་ཆུང་ཞིག་སྦར་བའི་དཀར་ཆའི་འོག་ཤོག་འཛར་ཞིག་གི་ངོས་ལ་བལྟས་ནས་མགོ་གཡུགས་གཡུགས་འགའ་ཞིག་བྱས་ཏེ། སྒོའི་ཡར་ཐེམ་དེ་ནས་དངོས་པོ་ཞིག་བླངས་སོང༌།
ཆུ་ཚོད་འཁོར་ལོའི་མདའ་མོ་རྣོན་པོ་དེ་ཨང་ཀི་བཅུ་གཉིས་ཐོག་མཛུབ་མོ་བཙུགས་པ་ལྟར་སླེབས་བྱུང༌། ད་བཟོད་དཔལ་ལྡན་གྱིས་སྦག་ཁག་དེའི་ནང་ས་ཕག་རྩིག་པའི་ཁང་ལས་ཀྱི་མཇུག་བསྡུས་ཏེ་སྒོར་རྡོག་གཅིག་ཀྱང་མེད་པའི་ཀོ་བའི་དངུལ་ཁུག་དེ་ཉིད་དམ་དུ་བཟུང་ཞིང་ཁ་ནང་ནས་ཆང་དྲི་དང་སྐྱུགས་དྲི་འཐིལ་བཞིན་ནམ་མཁར་ཟླ་བ་མེད་པའི་མར་ངོའི་མཚན་ལྗོངས་དེར་འཁྱར་འཁྱོར་གྱི་རྡོག་སྣེ་རང་གི་གནས་ཁང་ཕྱོགས་སུ་སྤོས།
ཆང་གྲིབ་ཀྱིས་སྒྲིབ་པའི་རབ་རིབ་ཀྱི་མིག་ལམ་དུ་བདག་མེད་དུ་ལུས་པའི་ཁང་ཆུང་དེའི་སྒོ་གླེགས་ཧར་གྱིས་ཕྱེས་ཏེ་ཡོད་པར་མཐོང༌། དཔལ་ལྡན་གྱིས་ཅི་ཞིག་ཚོར་སྣང་བྱུང་བ་དང་འདྲ་བར་མྱུར་བར་ནང་དུ་འཛུལ་ནས་གློག་སྒྲོན་སྦར་ནས་བལྟས་པས། ཆེས་བསམ་ཡུལ་ལས་འདས་པ་ཞིག་ལ་སྒྲ་སྡུད་འཁོར་ལོ་དང་གཟུགས་མཐོང་གློག་འཕྲིན་སོགས་རྒྱུན་ལྡན་གྱི་ཅ་ལག་མང་པོ་ཞིག་གི་སྐུ་འཇའ་ལུས་ལ་གྲུབ་ཟིན།
ད་ཐེངས་རྐུན་མས་གྲུབ་རྟགས་བསྟན་པ་དེས་ཁོང་བཟའ་མི་གཉིས་ལ་མི་ཚེ་ཇི་ལྟར་འཚོ་སྟངས་ཐོག་དམར་ཁྲིད་རྗེན་པ་ཞིག་གནང་ཡོད་པས། གཅིག་བྱས་ན་ཁོང་གཉིས་ཀྱིས་རྐུན་མ་ལ་ཐུགས་རྗེ་ཆེ་ཞེས་ཞུ་མི་སྲིད་པ་མིན། ལྟ་བུ།
ཕྱི་ནང་གི་མི་རྣམས་སྟོན་ཀའི་སྤྲིན་ལྟར་འདུ་ལོང་ཆེ་བའི་དབྱར་གཞུང་གི་ནམ་ཟླའི་ཉིན་ཞིག་ལ་ང་རྫབ་ཆེ་བའི་ནག་ཚོང་ཞིག་གི་དོན་དུ་དུས་ཚོད་ཀྱིས་མ་འདང་ནས་སླར་ཡང་སྐུ་ངོ་དབུ་འཛིན་སར་བཅར། ལས་ཤག་གི་སྒོ་དལ་དལ་བུར་བརྡུངས་རྗེས་ག་ལེར་ནང་ལ་འཛུལ་ཏེ། ཐ་མག་དང༌། སྦིག་རག སྦི་སི་ཀོ་ཊི་ཀྱི་འབུལ་ཚན་རྣམས་མདུན་ཅོག་སྟེང་དུ་བཞག་ནས། ལྕེ་ནར། མགོ་འཕུར། རྐུབ་འཕྲུག་གིན་ “ང་གཟའ་འཁོར་གཅིག་གི་རིང་དགོངས་པ་གནང་རོགས། ལས་་ལས་ཀ་ཞིག་ཡོད།”
སྐུ་ངོ་ལགས་ཀྱིས་མདུན་ཅོག་ཐོག་ཏུ་མིག་ཞགས་ཤིག་འཕངས་ཤིང་ངའི་ལས་ངག་གི་རྣམ་འགྱུར་ལ་གཅིག་བལྟས་ནས། ‘ཨཱ་༌། ཡིན་དང་ཡིན། ཁག་མེད། ཛ་དྲག་གི་ལས་ཀ་ཡིན་ན་གཟའ་འཁོར་གཅིག་གིས་ཚར་མི་འོང༌། ཟླ་བ་གཅིག་ཏག་ཏག་དགོངས་པ་སྤྲོད་ཆོག ད་དུང་༌།’ “་་་་་་” ‘་་་་་་’ ལྟ་བུ།
གོང་གསལ་སྒྲུང་ཐུང་དེ་དག་ལ་དཔེ་བལྟས་ནས་ཐོག་མར་སྒྲུང་ཐུང་གང་མང་བྲིས་ཏེ། རིམ་བཞིན་སྒྲུང་འབྲིང་དང་སྒྲུང་རིང་འབྲི་ཐབས་གནང་དགོས།
ལེགས་སྦྱར་སྐད་ཀྱི་ཚིགས་བཅད་རྩོམ་ཡིག་འབྲི་སྟངས་ནི་སྡེབ་སྦྱོར་གྱི་གཞུང་དུ་གསལ་ཞིང༌། དེ་ཡང་རྩ་བའི་པྲིཏ྄ཏ་དང་ཛྙ་ཏི་གཉིས་ལས་རྣམ་གྲངས་དང་སྦྱོར་ཚུལ་བགྲངས་ལས་འདས་པ་ཡོད་ཀྱང༌། རང་ཅག་བོད་པའི་རྩོམ་ཡིག་འབྲི་སྟངས་ལ་དེ་ཙམ་ཉེ་བར་མི་མཁོ་བས་འདིར་འབུར་དུ་བཏོན་ནས་བཤད་པར་མི་བྱའོ།།
ཡང་ཚིགས་བཅད་ཀྱི་སྡེབ་སྦྱོར་ལ། གྲོལ་བ་དང༌། རིག མཛོད། འདུས་པ་སྟེ་བཞི་ཡོད་ཅིང༌། དེ་དག་གི་རྣམ་གཞག་ཀྱང་ཚིགས་བཅད་བསླབ་པའི་ལས་དང་པོ་བ་རྣམས་ལ་ཉེ་བར་མི་མཁོ་བས་རེ་ཞིག་དོར་ནས། འདིར་ལས་དང་པོ་བ་ཐོག་མར་འཇུག་པའི་ཚིགས་བཅད་ཀྱི་སྡེབ་སྦྱོར་ཧ་ཅང་གོ་སླ་བའི་ལུགས་སུ་བྱས་ནས་བཤད་པར་འདོད་དེ།
རང་ཅག་བོད་སྐད་ལ་ཉེ་བར་མཁོ་བའི་སྡེབ་སྦྱོར་གྱི་འགྲོས་བཤད་ན། ཚེག་བར་གསུམ་པ་ཅན་ནས་ཚེག་བར་སོ་གསུམ་པའི་བར་དུ་སྦྱོར་བའི་སྲོལ་ཡོད་དོ། །འདིར་ཚེག་བར་དང༌། ཚིག་རྐང༌། ཚིགས་བཅད་བཅས་ཀྱི་གོ་དོན་ཅུང་ཟད་བཤད་ན།
༡༽ ཚིག་རྐང༌། ཚེག་བར་འདྲ་མཉམ་ཅན་གྱི་ཚིག་སྦྱོར་ཉིས་ཤད་ཀྱིས་བཅད་མཚམས་གཅིག་ལ་ཚིག་རྐང་གཅིག་ཟེར། དཔེར་ན། གང་ལ་ཡོན་ཏན་མཆོག་མངའ་བ།།ལྟ་བུ།
༢༽ ཚེག་བར། ཚེག་ གིས་བཅད་པའི་ཡི་གེ་ལ་ཚེག་ཁྱིམ་མམ་ཚེག་བར་གཅིག་ཟེར། དཔེར་ན། བསྒྲིགས་ལྟ་བུ།
༣༽ ཚིགས་བཅད། ཚིག་རྐང་བཞི་རེ་ལ་ཚིགས་བཅད་རེ་ཟེར་ཅིང༌། ལེགས་སྦྱར་སྐད་ཀྱི་ཤཽ་ལོ་ཀ་དང་དོན་འདྲ། དཔེར་བརྗོད་ནི་འོག་ནས་ཤེས་པར་བྱའོ།།
ད་ནི་དངོས་གཞི་ཚིགས་བཅད་ཀྱི་སྡེབ་སྦྱོར་འབྲི་ཚུལ་གྱི་དཔེར་བརྗོད་རིམ་པ་བཞིན་བཤད་པར་བྱ་སྟེ།
འདིར་ས་བཅད་མ་སྟོང་ཙམ་དུ་ང་རང་གིས་བྲིས་པའི་དེབ་གཞན་དང་གཞན་དུ་བཀོད་ཟིན་པའི་ཚེག་པ་མང་བའི་སྙན་ཚིག་འགའ་ཞིག་དཔེ་མཚོན་དུ་འགོད་ན།
ལྷན་ཅིག་རྐང་གདུབ་སིལ་བའི་གཡེར་ཁའི་ལེགས་བཤད་དབྱངས་ལྡན་ལི་ཁྲིའི་རྡུལ་གྱིས་བགོས་པ་ཅན།།
གསེར་སྦྱངས་གཙང་མའི་འཇོ་སྒེག་དང་འགྲོགས་བདེ་སྟོང་སྤྱན་ཡངས་ཨུཏྤལ་མཐིང་གའི་ཟུར་མིག་ལ།།
རྒྱལ་རྣམས་མི་ཕྱེད་དབྱིངས་རིག་ཀློང་ནས་རྗེས་ཆགས་འཛུམ་པའི་མཚམས་སྤྲིན་ལག་པ་བསྲིངས་པ་སྙམ།།
ཟབ་བརླིང་མདོ་སྔགས་རྒྱུད་སྡེ་རྒྱ་མཚོའི་དགོངས་དོན་རླབས་ཀྱི་འཁྲི་ཤིང་གཡོ་བ་འགོག་མེད་རབ་འབྱམས་ཁམས་སུ་བསྙེགས།།
ངེས་དོན་ཇི་བཞིན་སྨྲ་བའི་རོ་འཛིན་མེ་ན་ཀ༔ཡི་འགྱིང་བག་ལ་རེག་འཕགས་ཡུལ་པཎ་ཆེན་བྱེ་བས་ཀྱང༌།།
འགྲན་པར་མི་བཟོད་བསོད་ནམས་འཕྲུལ་གྱི་ལུས་སྟོབས་རབ་རྫོགས་གྲགས་པའི་གད་རྒྱངས་ཐུབ་བསྟན་ས་གསུམ་ཁྱོན་ན་སྒྲོག །
ལུང་རིགས་དཔལ་གྱི་རྣམ་དཔྱོད་མཆོག་གྱུར་མཆེ་སྡེར་རྣོན་པོ་ཤ་ར་བྷ་དེ་ཐུབ་བསྟན་གངས་རིའི་མགོན་དུ་མཛེས།།
མཐའ་དག་ཟླ་ཤེལ་གངས་རིའི་ཁོར་ཡུག་སྨུག་འོད་དང་འགྲོགས་ཐུན་མཚམས་སྤྲིན་གྱི་དྲ་བ་བརྩེགས་པའི་ངོས་ན་འགྱིངས།།
རྣམ་དག་ཐུབ་པའི་དགོངས་དོན་ཡོངས་རྫོགས་དབྱངས་ཀྱི་ང་རོས་ལོག་སྨྲའི་ཝ་སྐྱེས་སྙིང་དང་ལྷན་ཅིག་འདར་བར་བསྟེན།།
དཔལ་ལྡན་སྟོབས་བཅུ་མངའ་བ་ཀུན་གྱི་མཛད་པ་གཅིག་ཏུ་སྤུངས་པའི་དཔལ་སྟུག་འཕྲིན་ལས་རལ་པའི་ཁུར་འཆང་བ།།
ཁ་བའི་ལྗོངས་འདིའི་སེངྒེ་སྲབ་མེད་ཐུབ་བསྟན་གངས་རི་སྐྱོང་བའི་དཔལ་ལྡན་འཇམ་མགོན་ས་པཎ་ཡབ་སྲས་བསྔགས།།
འཆར་ཁའི་ཉི་མའི་སྨུག་འོད་འཐུང་བའི་མཚམས་སྤྲིན་ལ་ཆགས་བརྒྱད་གཉིས་ལང་ཚོའི་ཁེངས་པ་རབ་བརྩེགས་མིག་སྨན་མདངས་འཁྱུད་ཐོར་ཅོག་རལ་པའི་ཟུར་ཕུད་འཕྱངས།།
མཐའ་དག་ཤེས་བྱའི་ཨུཏྤལ་མིག་ཅན་གཅིག་ཏུ་དགུག་པའི་ཐུགས་ཀྱི་མཁྱེན་རབ་དོན་ཡོད་ཞགས་པའི་འཕྲུལ་གྱི་མེ་ལོང་ཉི་མ་བྱེ་བའི་མདངས་དང་འདྲེས།།
བཞི་ལྷག་དྲུག་ཅུ་དྲྀ་ཟའི་འཇིག་རྟེན་རྫོགས་པའི་དབྱངས་བདུན་རི་མོ་གསུམ་པའི་དཔལ་གྱི་མགུལ་བར་མངོན་པར་རབ་ཆགས་རྨ་བྱ་དགའ་བའི་འབབ་སྟེགས་འཆང༌།།
ཐུབ་པ་ཕྱོགས་ཀུན་རི་དྭགས་མིག་ཅན་དག་གི་སྙིང་ལ་མངོན་པར་ཆགས་པ་ཡེ་ཤེས་ལུས་ཅན་སྒྱུ་འཕྲུལ་དྲ་བ་འཇམ་དཔལ་རྡོ་རྗེ་རྣོན་པོས་སྐྱོངས།།
དཔལ་སྟུག་གསུང་གི་རི་སྐྱེས་ལ་ཆགས་དམ་པའི་སྐྱེས་མཆོག་བདེ་འབྱུང་རལ་པའི་གཙུག་ན་བཀུར་བས་མཚན་མོར་རྒྱུ་བ་སྨྲ་ངན་མགྲིན་བཅུ་དཔུང་དང་བཅས།།
རྣམ་དག་ཁྲིམས་གྱི་དམ་བཅའ་གསུམ་ལྡན་ཉག་ཕྲན་རྣོན་པོས་བཀུམས་དང་ལྷན་ཅིག་སྟོང་ཉིད་སྙིང་རྗེ་སི་ཏའི་ལང་ཚོ་སྙིང་གི་དགའ་མ་ལ་བསུས་པས།།
མཐའ་དག་ཆོས་ཚུལ་ཤིང་རྟ་བཅུ་པའི་ས་ཁྱོན་དག་ལ་མཁྱེན་རབ་དཔལ་གྱི་འཇུག་པ་བཅུ་པས་ཞབས་སྐྱེས་རྩིབས་སྟོང་འཁོར་ལོ་འབར་བའི་རེ་ཁཱ་བཀོད།།
ལེགས་ལྡན་ཚུལ་འདི་གྲོང་མཁར་རྒན་པོས་རྟོག་བཟོས་བསྐྲུན་པ་ལངྐའི་གྲོང་འཇོམས་རཱ་མ་ན་ཞེས་སྔོན་དུ་གྲགས་པའི་རིག་བྱེད་གཏམ་རྒྱུད་དེ་མ་ལགས།།
གང་གི་བེ་ཅོན་འཐོར་རླུང་རེག་པས་ཁམས་གསུམ་ཆུ་འཛིན་གཅིག་ཅར་ཐོར་བྱེད་གཤིན་རྗེའི་གདོང་བ་དཀྱིལ་འཁོར་དབང་བོའི་ཞལ་གྱི་རྗེས་སློབ་མངག་གཞུགས་ལས་ནི་འཛིན་པའི་ཁེངས།།
འཇིག་རྟེན་འདི་ན་གཅིག་ཏུ་དྲེགས་ལྡན་སྲིད་སྲེདམེད་སྲས་པོ་དགུ་ཡི་ཞལ་གྱི་དྲག་པོའི་གད་རྒྱངས་འཇིགས་པ་བརྒྱས་ཉེན་ཞབས་ཀྱི་ས་འོག་གདོང་བ་ཕྱོགས་པས་འདར་ཞིང་ཉལ།།
མུན་པ་བྱེ་བས་བྱུག་ལྟར་གནག་པའི་སྐུ་ཡིས་ཉིན་བྱེད་འབུམ་གྱི་མདངས་འཕྲོག་གཟི་བྱིན་བཟོད་དཀའ་བྱེད་པའི་སྙེང་དང་གདོང་བ་གས་གྱུར་ཕྱོགས་བཞིར་སྐྱབས་འཚོལ་རྟོག་པར་བྱེད།།
རྒྱལ་སྲལ་དགྲ་བཅོམ་བླ་ཆེན་མར་ཡེ་ཤེས་ཁྱོད་ཐུགས་ཀུན་གསལ་ཕ་མཐའ་གསལ་མིན་འཇིགས་རུང་དྲག་ཤུལ་མཛེས་སྡུག་ལ་ཆགས་ཁྱོད་སྐུའི་ཏིང་འཛིན་གཡོ་བ་མེད་པའི་ཕྱག་བགྱིད་དོ།།